禮記/明堂位
昔者周公朝諸侯于明堂之位：天子負斧依南鄉而立；三公，中階之前，北面東上。諸侯之位，阼階之東，西面北上。諸伯之國，西階之西，東面北上。諸子之國，門東，北面東上。諸男之國，門西，北面東上。九夷之國，東門之外，西面北上。八蠻之國，南門之外，北面東上。六戎之國，西門之外，東面南上。五狄之國，北門之外，南面東上。九采之國，應門之外，北面東上。四塞，世告至。此周公明堂之位也。明堂也者，明諸侯之尊卑也。

昔殷紂亂天下，脯鬼侯以饗諸侯。是以周公相武王以伐紂。武王崩，成王幼弱，周公踐天子之位以治天下；六年，朝諸侯於明堂，制禮作樂，頒度量，而天下大服；七年，致政於成王；成王以周公為有勛勞於天下，是以封周公於曲阜，地方七百里，革車千乘，命魯公世世祀周公以天子之禮樂。

是以魯君，孟春乘大路，載弧韣；旗十有二旒，日月之章；祀帝于郊，配以后稷。天子之禮也。季夏六月，以禘禮祀周公於大廟，牲用白牡；尊用犧象山罍；郁尊用黃目；灌用玉瓚大圭；薦用玉豆雕篹；爵用玉琖，仍雕，加以璧散璧角；俎用梡嶡；升歌《清廟》，下管《象》；朱干玉戚，冕而舞《大武》；皮弁素積，裼而舞《大夏》。昧，東夷之樂也；《任》，南蠻之樂也。納夷蠻之樂於大廟，言廣魯於天下也。

君卷冕立於阼，夫人副褘立于房中。君肉袒迎牲于門；夫人薦豆籩。卿、大夫贊君，命婦贊夫人：各揚其職。百官廢職服大刑，而天下大服。

是故，夏礿、秋嘗、冬烝，春社、秋省而遂大蠟，天子之祭也。

大廟，天子明堂。庫門，天子皋門。雉門，天子應門。振木鐸於朝，天子之政也。

山節藻棁，復廟重檐，刮楹達鄉，反坫出尊，崇坫康圭，疏屏；天子之廟飾也。

鸞車，有虞氏之路也。鉤車，夏-{后}-氏之路也。大路，殷路也。乘路，周路也。

有虞氏之旗，夏-{后}-氏之綏，殷之大白，周之大赤。夏-{后}-氏駱馬，黑鬣。殷人白馬，黑首。周人黃馬，蕃鬣。夏-{后}-氏，牲尚黑，殷白牡，周騂剛。

泰，有虞氏之尊也。山罍，夏-{后}-氏之尊也。著，殷尊也。犧象，周尊也。

爵，夏-{后}-氏以琖，殷以斝，周以爵。

灌尊，夏-{后}-氏以雞夷。殷以斝，周以黃目。

其勺，夏-{后}-氏以龍勺，殷以疏勺，周以蒲勺。

土鼓蕢桴葦龠，伊耆氏之樂也。拊搏玉磬揩擊，大琴大瑟，中琴小瑟，四代之樂器也。

魯公之廟，文世室也。武公之廟，武世室也。

米廩，有虞氏之庠也；序，夏-{后}-氏之序也；瞽宗，殷學也；頖宮，周學也。

崇鼎，貫鼎，大璜，封父龜，天子之器也。

越棘，大弓，天子之戎器也。

夏-{后}-氏之鼓，足。殷，楹鼓；周，縣鼓。

垂之和鐘，叔之離磬，女媧之笙簧。夏-{后}-氏之龍簨虡，殷之崇牙，周之璧翣。有虞氏之兩敦，夏-{后}-氏之四連，殷之六瑚，周之八簋。

俎，有虞氏以梡，夏-{后}-氏以嶡，殷以椇，周以房俎。

夏-{后}-氏以楬豆，殷玉豆，周獻豆。

有虞氏服韍，夏-{后}-氏山，殷火，周龍章。

有虞氏祭首，夏-{后}-氏祭心，殷祭肝，周祭肺。

夏-{后}-氏尚明水，殷尚醴，周尚酒。

有虞氏官五十，夏-{后}-氏官百，殷二百，周三百。

有虞氏之綏，夏-{后}-氏之綢練，殷之崇牙，周之璧翣。

凡四代之服、器、官，魯兼用之。是故，魯，王禮也，天下傳之久矣。君臣，未嘗相弒也；禮樂刑法政俗，未嘗相變也，天下以為有道之國。是故，天下資禮樂焉。

礼記